Amb motiu de la "Setmana europea de la conscienciació sobre l'ús dels antibiòtics", el Departament de Salut organitza una jornada per posar en comú les diferents perspectives dels professionals de la salut en relació a la resistència als antibiòtics.
El passat dimecres 15 de novembre va tenir lloc a la Sala Marull de l'Hospital del Mar una taula rodona sota el lema "Situació actual de l'ús dels antibiòtics: diferents perspectives sanitàries" per tal d'oferir el punt de vista de professionals de diferents àmbits, tots ells implicats en el circuit pel que transcorren els antibiòtics.
En l'acte hi van assistir una vuitantena de persones amb perfils diversos, tots ells orientats al bon ús dels antibiòtics: especialistes en malalties infecciones, microbiòlegs, intensivistes, metges de família, farmacèutics d'hospital, de l'atenció primària i de la comunitat i professionals del Servei Català de la Salut i de l'Agència de Salut Pública.
La inauguració ha anat a càrrec de la Gerent de l'Hospital del Mar, la Sra.
Olga Pané, qui ha mostrat una especial implicació i sensibilització envers la problemàtica existent pel que fa a l'increment del consum dels antibiòtics i l'aparició de resistències.
Ha ressaltat la importància de donar suport i recursos als professionals sanitaris a l'hora d'establir estructures que permetin una utilització més òptima d'aquests medicaments com a recurs terapèutic imprescindible en la pràctica clínica diària.
Pané ha compartit taula amb el Sr.
Josep Davins, subdirector general de Serveis Sanitaris del Departament de Salut, que ha compartit amb ella que tots els esforços per revertir l'actual "crisi" antibiòtica han de ser una prioritat per a l'Administració.
El primer ponent a iniciar la taula, moderada per la Dra.
Glòria Oliva del Departament de Salut, ha estat el Dr.
Jordi Vila, cap del Departament de Microbiologia clínica de l'Hospital Clínic de Barcelona i catedràtic de la Facultat de Medicina de la Universitat de Barcelona, ha aportat una mica de llum en el perquè de l'aparició de les resistències antimicrobianes, la manca de nous fàrmacs en els darrers 20 anys i les perspectives d'obtenció de noves molècules pel tractament de les malalties infeccioses.
Juan Pablo Horcajada, cap del servei de malalties infeccioses de l'Hospital del Mar, ha ofert la seva experiència en la pràctica clínica en el seu centre i ha posat en valor la necessitat de constituir "Programes d'optimització de l'ús d'antibiòtics", coneguts com a PROA, a tots els centres d'atenció hospitalitzada.
Josep M. Cots, metge de família del CAP La Marina i professor de la facultat de Medicina de la Universitat de Barcelona, ha abordat el problema des de l'àmbit de l'atenció primària, fent especial èmfasi en les eines que han mostrat eficàcia a l'hora de reduir el consum i, en conseqüència, les resistències als antibiòtics: les proves de diagnòstic ràpid, les prescripcions diferides i la capacitat de comunicació dels professionals sanitaris cap els seus pacients.
Guillermo Bagaria, farmacèutic titular de farmàcia comunitària a l'Hospitalet de Llobregat i membre del Col·legi Oficial de Farmacèutics de Barcelona, de la Societat Catalana de Farmàcia Clínica i de la Societat Espanyola de Farmàcia Familiar i Comunitària, ha posat en valor la importància del farmacèutic comunitari a l'hora de garantir que la ciutadania acabi fent un ús adequat i responsable dels antibiòtics.
També ha participat de la jornada el Dr.
Santi Grau, farmacèutic del Servei de Farmàcia de l'Hospital del Mar, màster en malalties infecciones per la facultat de medicina de la Universitat Autònoma de Barcelona i director del màster d'aplicació i control de la teràpia antimicrobiana també a la UAB.
Santi Grau ha parlat de la progressió i estat actual del consum d'antibiòtics i antifúngics a Catalunya i Espanya en relació a la resta de països.
Finalment, el darrer ponent ha estat el Dr.
Josep Davins, que ha aportat la visió i implicació del Departament de Salut en relació al problema de les resistència als antibiòtics i ha explicat com s'està treballant en el marc de la seva estratègia per fomentar bones pràctiques en aquest camp.
L'encarregat del tancament de la taula ha estat el Dr.
Fernando Alava, cap del servei de Promoció de la Qualitat i la Bioètica del Departament de Salut, que ha ofert les conclusions de les ponències, així com també un punt de reflexió de la situació actual i la necessitat del treball conjunt de tots els actors involucrats amb els antibiòtics.
Trobaràs les presentacions de la taula rodona en aquest enllaç.